Komisijos direktyva 97/31/EB
1997 m. birželio 11 d.
derinanti su technikos pažanga Tarybos direktyvą 76/760/EEB dėl valstybių narių įstatymų, reglamentuojančių motorinių transporto priemonių ir jų priekabų galinio registracinio numerio ženklo žibintus, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 96/79/EB [2], ypač į jos 13 straipsnio 2 dalį,
atsižvelgdama į 1976 m. liepos 27 d. Tarybos direktyvą 76/760/EEB dėl valstybių narių įstatymų, reglamentuojančių motorinių transporto priemonių ir jų priekabų galinio registracinio numerio ženklo žibintus, suderinimo [3] su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 10 straipsnį,
kadangi Direktyva 76/760/EEB yra viena iš atskirų EEB tipo patvirtinimo tvarkos, nustatytos Direktyva 70/156/EEB, direktyvų; kadangi todėl nuostatos, priimtos Direktyva 70/156/EEB dėl transporto priemonių sistemų, sudėtinių dalių ir atskirų techninių mazgų, tinka šiai direktyvai;
kadangi visų pirma Direktyvos 70/156/EEB 3 straipsnio 4 dalis ir 4 straipsnio 3 dalis reikalauja, kad prie kiekvienos atskiros direktyvos būtų pridėtas informacinis dokumentas bei tipo patvirtinimo liudijimas, pagrįsti tos direktyvos VI priedu, kad būtų galima tipo patvirtinimą kompiuterizuoti; kadangi reikia atitinkamai iš dalies pakeisti tipo patvirtinimo liudijimą (-us), numatytą (-us) Direktyvoje 76/760/EEB;
kadangi reikia supaprastinti procedūras siekiant išlaikyti Direktyvos 70/156/EEB 9 straipsnio 2 dalimi nustatytą tam tikrų atskirų direktyvų ir atitinkamų Jungtinių Tautų Europos ekonomikos komisijos reglamentų atitiktį, kai tokie reglamentai iš dalies keičiami; kadangi, žengiant pirmąjį žingsnį, techniniai Direktyvos 76/760/EEB reikalavimai turi būti pakeisti Reglamento Nr. 4 reikalavimais kryžminės nuorodos būdu;
kadangi padaryta nuoroda į Tarybos direktyvą 76/756/EEB [4] su paskutiniais pakeitimais, padarytais Komisijos direktyva 97/28/EB [5], ir į Direktyvą 76/761/EEB [6] su paskutiniais pakeitimais, padarytais Austrijos, Suomijos ir Švedijos stojimu aktu;
kadangi šioje direktyvoje numatytos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 76/760/EEB iš dalies keičiama taip:
1. 1 straipsnio 1 dalis pakeičiama taip:
"1. Valstybės narės suteikia EEB sudėtinės dalies tipo patvirtinimą bet kokio tipo galinio registracinio numerio ženklo žibintui, kuris atitinka konstrukcijos ir patikros reikalavimus, nustatytus atitinkamuose prieduose"
2. 2 straipsnio pirmoji pastraipa pakeičiama taip:
"Valstybės narės kiekvieno galinio registracinio numerio ženklo žibinto tipo, kurį jos patvirtina pagal 1 straipsnį, gamintojui išduoda EEB sudėtinės dalies tipo patvirtinimo liudijimą, atitinkantį pavyzdį, parodytą 1 priede, 3 priedėlyje"
3. 4 straipsnis pakeičiamas taip:
"4 straipsnis
Kompetentingos valstybių narių institucijos Direktyvos 70/156/EEB 4 straipsnio 6 dalyje nurodyta tvarka informuoja viena kitą apie kiekvieną patvirtinimą, kurį jos suteikė, atsisakė suteikti ar paskelbė netekusiu galios pagal šią direktyvą"
4. 9 straipsnis pakeičiamas taip:
"9 straipsnis
Šioje direktyvoje "transporto priemonė" - tai bet kokia motorinė transporto priemonė, skirta naudoti kelyje, su kėbulu ar be jo, turinti mažiausiai keturis ratus, kurios maksimalus konstrukcinis greitis yra didesnis nei 25 km/h, ir jos priekabos, išskyrus transporto priemones, važiuojančios bėgiais, žemės ūkio ar miškų ūkio traktoriai ir visos mobilios mašinos"
5. Priedai pakeičiami šios direktyvos priedu.
2 straipsnis
1. Nuo 1998 m. sausio 1 d. arba, jei 3 straipsnyje minimi tekstai bus paskelbti vėliau nei 1997 m. liepos 1 d., praėjus šešiems mėnesiams nuo tikrosios šių tekstų paskelbimo datos, valstybės narės negali dėl priežasčių, susijusių su galiniu registracinio numerio ženklu:
- atsisakyti išduoti EB tipo patvirtinimą arba nacionalinį tipo patvirtinimą pirmiau minėtiems transporto priemonių ar žibintų tipams, arba
- drausti registruoti, parduoti arba pradėti eksploatuoti transporto priemones arba parduoti ar pradėti eksploatuoti galinio registracinio numerio ženklo žibintus,
jei tokie žibintai atitinka Direktyvos 76/760/EEB su pakeitimais, padarytais šia direktyva, reikalavimus, ir jei jie įmontuoti transporto priemonėse laikantis Direktyvoje 76/756/EEB nustatytų reikalavimų.
2. Nuo 1998 m. spalio 1 d. valstybės narės:
- nebeišduoda EB tipo patvirtinimo ir
- gali atsisakyti išduoti nacionalinį tipo patvirtinimą
bet kokio tipo transporto priemonei dėl priežasčių, susijusių su galinio registracinio numerio ženklo žibintais, ir bet kokio tipo galiniam registracinio numerio ženklo žibintui, jei nevykdomi Direktyvos 76/760/EEB su pakeitimais, padarytais šia direktyva, reikalavimai.
3. Nuo 1999 m. spalio 1 d. Direktyvos 76/760/EEB su pakeitimais, padarytais šia direktyva, reikalavimai, susiję su galinio registracinio numerio ženklo žibintais kaip sudėtinėmis dalimis, taikomi Direktyvos 70/156/EEB 7 straipsnio 2 dalyje.
4. Nepaisant 2 ir 3 straipsnio dalių, keičiamosioms dalims valstybės narės ir toliau išduoda EB galinio registracinio numerio ženklo žibintų tipo patvirtinimą ir leidžia juos parduoti bei pradėti eksploatuoti pagal ankstesnius Direktyvos 76/760/EEB variantus, jei tokie žibintai:
- skirti tvirtinti prie jau naudojamų transporto priemonių ir
- atitinka reikalavimus tos direktyvos, kuri buvo taikoma tuo metu, kai ta transporto priemonė buvo pirmąsyk registruojama.
3 straipsnis
JT/EEK reglamento Nr. 4 straipsnio dalys ir priedai, nurodyti II priedo 2.1 punkte, turi būti paskelbti Europos Bendrijų oficialiajame leidinyje iki 1997 m. liepos 1 d.
4 straipsnis
1. Valstybės narės priima įstatymus ir kitus teisės aktus, kurie, įsigalioję iki 1998 m. sausio 1 d., įgyvendina šia direktyvą; tačiau jei 3 straipsnyje nurodyti tekstai nepaskelbiami iki 1997 m. liepos 1 d., valstybės narės atlieka šią prievolę praėjus šešiems mėnesiams nuo tikrosios šių tekstų paskelbimo datos. Jos nedelsdamos apie tai praneša Komisijai.
Valstybės narės taiko šias nuostatas nuo 1998 m. sausio 1 d. arba, jei 3 straipsnyje nurodyti tekstai nepaskelbiami iki 1997 m. liepos 1 d., jos įgyvendina šias nuostatas praėjus šešiems mėnesiams nuo tikrosios šių tekstų paskelbimo datos.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 1997 m. birželio 11 d.